
30 noiembrie 2006
R A P O R T

asupra proiectului de Lege privind aprobarea Ordonanţei de urgenţă a Guvernului nr.69/2006 pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale

1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu proiectul de Lege privind aprobarea Ordonanţei de urgenţă a Guvernului nr.69/2006 pentru modificarea şi completarea Legii nr.19/2000 privind sistemul public de pensii şi alte drepturi de asigurări sociale, trimis cu adresa nr. PL.X 826 din 8 noiembrie 2006.
La întocmirea prezentului raport Comisia a avut în vedere avizele:

· Consiliului Legislativ (nr.1220/08.09.2006 - favorabil)

· Consiliului Economic şi Social (nr.2205/11.09.2006 - favorabil)
· Comisiei juridice, de disciplină şi imunităţi (nr.31/1314/22.11.2006 - favorabil)
Proiectul de lege are ca obiect de reglementare modificarea şi completarea Legii nr.19/2000 privind sistemul public de pensii şi alte drepturi de asigurări sociale, în sensul instituirii posibilităţii de plată a pensiilor prin conturi curente sau prin conturi de card deschise şi la alte bănci agreate de pensionari, în afara Banc Post sau CEC; transferul pensiilor în altă ţări; numirea conducătorului Casei Naţionale de Pensii şi Alte Drepturi de Asigurări Sociale de către Primul- ministru, la propunerea ministrului muncii, solidarităţii sociale şi familiei, şi îndeplinirea de către acesta a funcţiei de preşedinte al Consiliului de Administraţie al CNPAS.
Comisia propune Plenului Camerei Deputaţilor aprobarea proiectului de lege în scopul respectării obligaţiilor asumate în calitate de viitor stat membru al Uniunii Europene.
2. Proiectul de lege face parte din categoria legilor organice, conform prevederilor art.73 alin.(3) din Constituţia României, republicată.

3. La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor, republicat:

· d-l Mihai Şeitan – Preşedintele Casei Naţionale de Pensii şi Alte Drepturi de Asigurări Sociale 

· d-na Georgeta Bratu – director, Ministerul Muncii, Solidarităţii Sociale şi Familiei 

· d-l Ion Dumitreasa – consilier, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 15 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.

5. Proiectul de lege a fost adoptat de Senat în şedinţa din 1 noiembrie 2006.
6. Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat.

În urma dezbaterii în şedinţa din 29 noiembrie 2006, Comisia propune admiterea fără modificări a proiectului de lege.

